
V E N D I M
datë 14.1.2003

I MBLEDHJES SË GJYQTARËVE TË GJYKATËS KUSHTETUESE 

Në Gjykatën Kushtetuese të Republikës së Shqipërisë, është paraqitur për shqyrtim kërkesa e zotit Fahri Balliu, kandidat për deputet në zonën zgjedhore nr.52 Elbasan, me objekt: “Shfuqizimi si antikushtetues i vendimit nr.1, datë 3.1.2003 të Komisionit Qendror të Zgjedhjeve.
Mbledhja e Gjyqtarëve të Gjykatës Kushtetuese, në shqyrtim paraprak të kërkesës,

V Ë R E N:
 
Komisioni Qendror i Zgjedhjeve mbi bazën e rezultateve të zgjedhjeve të pjesshme për deputetë të datës 29.12.2002, në zonën zgjedhore nr.52 Elbasan, në raundin e dytë ka shpallur fituese kandidaten e Partisë Socialiste Znj.Valentina Leskaj.
Në lidhje me kërkesën e paraqitur nga kërkuesi, për shfuqizimin si antikushtetues të vendimit nr.1, datë 3.1.2003 të Komisionit Qendror të Zgjedhjeve, Mbledhja e Gjyqtarëve të Gjykatës Kushtetuese, arriti në përfundimin se shqyrtimi i saj përfshihet në juridiksionin e Gjykatës Kushtetuese dhe se kërkuesi legjitimohet në ngritjen e kësaj kërkese.
Plotësimi i kushteve të mësipërme lejon kalimin e çështjes për shqyrtim në seancë plenare.
Nga shkresa nr.39 Prot., datë 10.1.2003 e Prokurorisë pranë Gjykatës së Shkallës së Parë Elbasan, rezultoi se ky organ ka filluar procedimin penal me nr.740, viti 2002, për veprën penale të parashikuar nga neni 328 i Kodit Penal, ndaj shtabit elektoral të kandidates për deputete Valentina Leskaj.
Në këto kushte çështja e kaluar për shqyrtim në këtë Gjykatë do të pezullohet sepse ajo ka lidhje dhe nuk mund të zgjidhet para përfundimit të çështjes së mësipërme penale.

PËR KËTO ARSYE:

Mbledhja e Gjyqtarëve të Gjykatës Kushtetuese të Republikës së Shqipërisë, në bazë të neneve 31 e 45 të ligjit nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë”, me shumicë votash,

V E N D O S I:

- Kalimin e çështjes për shqyrtim në seancë plenare.
- Pezullimin e gjykimit të çështjes deri në përfundim të zgjidhjes së çështjes penale me nr.740, viti 2002, filluar nga Prokuroria pranë Gjykatës së Shkallës së Parë Elbasan.
- Ky vendim i njoftohet kërkuesit, subjekteve të interesuara, Prokurorisë pranë Gjykatës së Shkallës së Parë Elbasan si dhe bëhet publikimi i tij.
Ky vendim hyn në fuqi menjëherë.

